《咏洗心堂得鸟鸣山更幽 其五》
宋代·吕天策

环沙饶沃壤，农工敏锄耰。青秧拥翠被，大堤蔽吴牛。

渔商蛮獠拥，结屋桑柘幽。翁妇顾相喜，占风知有秋。

吾侪拙生事，腹果即无求。年丰预有托，一饱不难谋。

钟鼎固乐矣，其乐如是不。未可议鹏鴳，各尽逍遥游。

作者简介：常州江阴人，字彦发。善诗，尤工书，能兼数体。有石刻十卷藏于家。徽宗时被诏不就。人号吕诏君。